חוק הרשויות המקומיות (בחירות) (תיקון מס' 48), התשע"ז-2017 
הצעת חוק פרטית, הכנסת ה-20
פורסם: ספר החוקים, חוברת 2657, עמ' 1112, 2017-08-07T00:00:00+03:00
חוק הרשויות המקומיות (בחירות) (תיקון מס' 48), התשע"ז-2017 התקבל בכנסת ביום ב' באב התשע"ז (25 ביולי 2017). החוק קובע כי בעלי זכות הצבעה המאושפזים בבתי חולים או השוהים במוסדות סיעודיים, במעונות לזקנים ובבתי דיור מוגן יוכלו לממש את זכותם ולהצביע בבחירות לרשויות המקומיות. לעניין הצבעה בקלפיות שיוצבו במוסדות נקבע כי שר העבודה, הרווחה והשירותים החברתיים יעביר לשר הפנים, לא יאוחר מהיום ה-53 שלפני יום הבחירות, רשימה של מוסדות ששוהים בהם לפחות 50 אנשים ששמם נכלל בפנקס הבוחרים של הרשות המקומית שהמוסד נמצא בתחומה. השוהים יוכלו להצביע בקלפי שהוצבה במקום אף אם הם רשומים כמצביעים במקום קלפי אחר ברשות המקומית, ובלבד שיציגו אישור שקיבלו מהמוסד בדבר היותם שוהים בו. לעניין הצבעת מאושפזים בבתי חולים, נקבע כי שר הפנים, לאחר התייעצות עם שר הבריאות, ייקבע את בתי החולים שבהם יוצבו הקלפיות למאושפזים. מאושפז יהיה רשאי להצביע בהתאם להוראות בדבר סדרי הפעלתן ועבודתן של הקלפיות למאושפזים שיקבע שר הפנים לאחר התייעצות עם שר הבריאות.